Burung Belatuk Belacan Kecil

Belatuk belacan kecil atau juga dikenali sebagai belatuk kecil Melayu ialah sejenis burung yang boleh didapati di Brunei, Indonesia, Malaysia, dan Singapura. Nama sainsnya ialah Dendrocopus moluccensis.

 Nama Melayu 
Belatuk belacan kecil merujuk kepada dua subspesies utama burung belatuk kerdil di Malaysia. Belatuk kecil yang dikenali orang Melayu dan diguna pakai oleh Tweedie (1960, 1970) dan Madoc (1976) adalah dari spesies Dendrocopos moluccensis. Tweedie memberikan nama Inggerisnya sebagai Malaysian pygmy woodpecker (1970:34) manakala Madoc memberikan lesser pygmy woodpecker (1976:117). Davison et al. (1989:56) pula merujuk nama burung belatuk kecil kepada spesies lain iaitu Sasia abnormis, yang mengikut Tweedie dan Madoc, nama tempatan Melayunya tidak diketahuï.

Sebaliknya, untuk spesies Dendrocopos moluccensis, Dana Hidupan Liar Sedunia Malaysia (WWF Malaysia), yang menerbitkan buku Davison et al. (1989), menggunakan nama Melayu "burung belatuk kecil Melayu" iaitu terjemahan nama Inggeris Tweedie edisi 1960, yang menggunakan kata "Malayan" (Malaysia belum terbentuk ketika itu). Bagaimanapun, kesemua mereka memberikan nama Inggeris sebagai "rufous piculet" untuk spesies Sasia abnormis.

Spesies Dendrocopos mempunyai beberapa subspesies.


 Ciri-ciri 

Belatuk kecil spesies Dendrocopos moluccensis ialah burung belatuk sebenaryang terkecil, sesuai dengan namanya. Panjangnya 14 cm. Belakangnya hitam berbelang putih. Atas kepalanya perang, bawah dan tepinya putih bercoret hitam. Perutnya juga putih bercoret hitam. Burung jantan ada jalur merah kecil di atas matanya.

 Bunyi 

Bunyinya berupa teriakan gemersik bernada tinggi berulang-ulang iaitu "keek-keek" yang diulang sehingga 12 kali (Madoc, 1976:118). Biasanya burung ini jenis pendiam dan hanya diketahui menerusi patukan laju paruhnya pada dahan berongga.

 Makanan 

Seperti belatuk lain, makanannya ialah ulat dan serangga, yang dicari di pokok muda yang langsing, semak-samun, dan tumbuhan menjalar yang berjuntaian di dahan.

 Pembiakan 

Belatuk kecil ini bertelur dari Mac hingga Julai. Sarangnya dibuat dengan mengorek lubang pada dahan atau batang pokok reput atau di hujung dahan yang patah. Telurnya putih, dua atau tiga biji, 2 cm x 1.3 cm (Madoc, 1976). Madoc juga melaporkan pernah melihat burung ini bersarang di tiang tambatan perahu 3.7 meter dari tanah di perkampungan nelayan Cina di Pulau Ketam.

 Habitat 

Burung ini terdapat dengan lumrahnya di kawasan dekat pesisir seperti ladang dan taman bersempadankan belukar atau hutan renek. Madoc (1976) mendapati burung ini lebih kerap dijumpai berhampiran pesisir daripada di pedalaman.

Belatuk kecil ini gemar berjalan tertonggeng di bawah dahan selain daripada berjalan tegak di batang pokok.

thumbtime=1|300px|kanan|Singapore, Okt 1994

 Habitat 
Habitat asli belatuk belacan kecil ialah di hutan pamah lembap tropika atau subtropika, hutan bakau tropika atau subtropika dan hutan gunung tropika atau subtropika.
 Rujukan 
 BirdLife International 2004. Dendrocopos moluccensis. 2006 IUCN Red List of Threatened Species.  Downloaded on 27 July 2007.
 Davison, G. W. H., Phillipps, K. dan Alias K. (1989). Pengenalan Burung-burung Malaysia. Kuala Lumpur: WWF for Nature Malaysia. ISBN 983-99601-0-5.
 Madoc, G. C. (1976). An Introduction to Malayan Birds. Kuala Lumpur: Malayan Nature Society.
 Tweedie, M. W. F. (1960). Common Malayan Birds. (1 ed.). (1970). Common Birds of the Malay Peninsula. (2 ed.). Kuala Lumpur: Longman. ISBN 0-582-69450-7.

 Pautan luar 
 Carian Google.
 BirdLife International 2004. Dendrocopos moluccensis. 2006 IUCN Red List of Threatened Species. Dicapai 27 Julai 2008.

Belatuk Belacan Kecil